ทำไมฝรั่งเศส ถึงเป็นจุดหมายของ นักเดินทางทั่วโลก ?
ทำไมฝรั่งเศส ถึงเป็นจุดหมายของนักเดินทางทั่วโลก ? ลงทุนแมนจะเล่าให้ฟัง
6 ม.ค. 2566

ทำไมฝรั่งเศส ถึงเป็นจุดหมายของ นักเดินทางทั่วโลก ? /โดย ลงทุนแมน
หากถามว่าการท่องเที่ยวประเทศไหนบ้าง ที่มีแนวโน้มฟื้นตัวได้อย่างรวดเร็ว หลังจากซบเซามานานหลายปี
หนึ่งในนั้นก็จะมีชื่อของประเทศฝรั่งเศส
รู้ไหมว่าในปีก่อนการล็อกดาวน์ ฝรั่งเศสมีรายได้จากการท่องเที่ยว 7.8 ล้านล้านบาท หรือคิดเป็น 8% ของมูลค่า GDP โดยมีจำนวนนักท่องเที่ยวต่างชาติกว่า 89 ล้านคน มากเป็นอันดับต้น ๆ ของโลก
แล้วทำไมฝรั่งเศส ถึงเป็นจุดหมายของนักเดินทางทั่วโลก ? ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เรื่องแรกคือ ฝรั่งเศสเป็นศูนย์กลางของโลกในด้านศิลปะ และวัฒนธรรม แทบทุกแขนง ไม่ว่าจะเป็นสถาปัตยกรรม วรรณกรรม หรือแม้แต่ด้านเครื่องแต่งกาย และอาหารการกิน
ยกตัวอย่างเช่น พิพิธภัณฑ์ Louvre หนึ่งในพิพิธภัณฑ์ด้านศิลปะ ที่มีชื่อเสียงที่สุดและเก่าแก่ที่สุดแห่งหนึ่งของโลก ก็ตั้งอยู่ในฝรั่งเศสเช่นกัน
ซึ่งมีการจัดแสดง และเก็บรักษางานศิลปะระดับโลกกว่า 35,000 ชิ้น อย่างภาพเขียน Mona Lisa ผลงานของ Leonardo Da Vinci ก็ถูกจัดแสดงที่พิพิธภัณฑ์แห่งนี้
โดยในปี 2019 มีนักท่องเที่ยวมาเยี่ยมชมพิพิธภัณฑ์ Louvre กว่า 9.6 ล้านคน เลยทีเดียว
นอกจากนี้ ฝรั่งเศสยังมีสถานที่อีกจำนวน 45 แห่ง ที่ขึ้นทะเบียนเป็นมรดกโลก โดยองค์การ UNESCO อีกด้วย
ซึ่งนับเป็นแม่เหล็ก ที่ดึงดูดนักท่องเที่ยวต่างชาติให้มาเยือนฝรั่งเศสได้เป็นอย่างดี
ประเด็นต่อมาคือ การเดินทางมายังฝรั่งเศสนั้น สะดวกสบาย
นอกจากการเดินทางด้วยเครื่องบินแล้ว 
อีกหนึ่งช่องทางที่นักท่องเที่ยวสามารถใช้เดินทางจากประเทศเพื่อนบ้านในยุโรป เข้ามาฝรั่งเศสได้ก็คือ การเดินทางด้วยรถไฟ
โดยฝรั่งเศส มีเครือข่ายรถไฟเชื่อมกับหลายประเทศในยุโรป ไม่ว่าจะเป็น เบลเยียม เยอรมนี อิตาลี ลักเซมเบิร์ก โมนาโก สเปน สวิตเซอร์แลนด์ และสหราชอาณาจักร
โดยเฉพาะที่เชื่อมกับสหราชอาณาจักร ผ่านอุโมงค์รถไฟใต้ทะเลที่ชื่อว่า “Channel Tunnel”
ซึ่งเชื่อมระหว่างเมือง Folkestone ของสหราชอาณาจักร และเมือง Calais ทางตอนเหนือของฝรั่งเศส 
ถือเป็นอีกหนึ่งช่องทางการเดินทางที่ได้รับความนิยมอย่างมาก
จึงไม่ใช่เรื่องแปลกที่ในปี 2019 จะมีนักท่องเที่ยวจากสหราชอาณาจักร เข้ามายังฝรั่งเศส จำนวนเกือบ 20 ล้านคน มากที่สุด ในหมู่นักท่องเที่ยวต่างชาติ
หรือถ้าเราเป็นคนที่อาศัยอยู่ในทวีปยุโรป ก็คงอยากมาท่องเที่ยวฝรั่งเศสอย่างน้อยสักครั้งในชีวิต
อย่างไรก็ตาม ช่วงล็อกดาวน์ที่ผ่านมา ทำให้จำนวนนักท่องเที่ยวต่างชาติของฝรั่งเศสนั้นลดลงอย่างมาก
ส่งผลให้ปี 2020 รายได้จากการท่องเที่ยวของประเทศ ลดลงเหลือเพียง 3.9 ล้านล้านบาท หรือ 50% จากปีก่อน
แต่ปัจจุบัน มาตรการต่าง ๆ ที่เริ่มผ่อนคลายมากขึ้น
ประกอบกับผู้คนในหลายประเทศ ไม่ได้เดินทางออกนอกประเทศมานานหลายปี ส่งผลให้อุตสาหกรรมการท่องเที่ยวของฝรั่งเศสจะได้รับประโยชน์จากเรื่องนี้
โดยมีการคาดการณ์ว่าในปีนี้ รายได้จากการท่องเที่ยวของฝรั่งเศสจะสูงถึง 8 ล้านล้านบาท มากกว่าช่วงก่อนการล็อกดาวน์เสียอีก
โดยอุตสาหกรรมการท่องเที่ยวของฝรั่งเศสเอง ยังได้รับการสนับสนุนจากรัฐบาลเป็นอย่างดี เพราะเมื่อปีที่แล้ว Jean Castex อดีตนายกรัฐมนตรีฝรั่งเศส ได้มีการจัดสรรงบประมาณกว่า 70,000 ล้านบาท เพื่อยกระดับธุรกิจที่เกี่ยวข้องกับการท่องเที่ยว
รวมไปถึงการอำนวยความสะดวกด้านกฎระเบียบ เพื่อเพิ่มการลงทุนในอุตสาหกรรมการท่องเที่ยว และสนับสนุนการจ้างงานในภาคส่วนดังกล่าวให้มากขึ้น
ก็ต้องติดตามกันต่อไปว่า อุตสาหกรรมการท่องเที่ยวของฝรั่งเศสจะได้รับประโยชน์จากเรื่องนี้มากแค่ไหน
แต่ที่แน่ ๆ ฝรั่งเศสก็น่าจะยังเป็นจุดหมายปลายทางในฝันของใครหลายคน ไปอีกนาน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-